http://www.cassovia.sk/korzar/archiv/clanok.php3?sub=25.6.2005/1982Z

Ochranári kritizujú zámer festivalu pod Sninským kameňom

(rok)

Snina Rockový festival na podporu výstavby lyžiarskeho strediska Biele kamene sa stal predmetom konfliktu medzi ochranármi a organizátormi tohto podujatia. Lesoochranárske zoskupenia VLK a združenie Zelený kameň začali mesiac pred koncertom listom upozorňovať hudobné kapely, že ich hudba má propagovať projekt namierený proti prírode. Ľudí, ktorí pripravujú festival, to pobúrilo, tvrdi, že ochranári ohrozujú najväčšiu akciu pre mládež v celom regióne.

Viliam Bartuš z organizácií VLK a Zelený kameň hovorí, že ich zámerom nie je prekaziť festival, ale len upozorňujú na jeho hlavný zámer. "Fest nemá len kultúrny charakter, ale slúži na propagáciu výstavby strediska, ktoré je naplánované do Chránenej krajinnej oblasti Vihorlat," stojí v liste. Podľa neho ochranárske združenia chcú, aby populárne kapely prezentovali svoju hudbu v sninskom regióne, ale dávajú im na zváženie, či projekt Biele kamene podporia. "Odporúčame im dištancovať sa od tohto projektu v záujme zachovania jedinečnej prírody," povedal.

Členke výboru pre prípravu festivalu Ivete Bžánovej sa nepáči, že ochranári upozorňujú na dopady projektu na lesný fond, hoci ministerstvo životného prostredia ešte neukončilo posudzovanie jeho vplyvov. "Ich výroky v liste o tom, že dôjde k výrubu veľkého územia cenných lesov sú žalovateľné. O tom, koľko lesov a kde sa vyrúbe, rozhodnú štátne orgány," tvrdí. Bžánová odmieta obvinenia ochranárov, že využijú atmosféru pri bezplatnom vstupe na vystúpenia známych hudobníkov na získavanie podpisov pod petíciu pre Biele kamene. "Návštevníkom bude celý deň k dispozícii informačné stredisko, kde získajú kompletné informácie o projekte. Tu sa budú aj zbierať podpisy," povedala.

O projekt lyžiarskeho strediska sa začala zaujímať aj organizácia Priama akcia. Ide o bratislavskú anarchistickú skupinu, ktorá spolupracuje s Federáciou sociálnych anarchistov z Českej republiky. Organizácia avizovala, že počas budúceho víkendu v Snine, Humennom a Michalovciach chcú v infostánkoch "poukázať na negatívny dopad projektu pre tento región v ekologickej i sociálnej oblasti". Bžánová povedala, že sa obávajú výtržností členov tejto organizácie počas Festu, bude preto kontaktovať políciu.

Tretí ročník festivalu s názvom Rock pod Sninským kameňom sa uskutoční v rekreačnej oblasti Sninské rybníky koncom júla. Podľa organizátorov príde až 30-tisíc ľudí. Vystúpia Gladiátor, Desmod, Delusion, IMT Smile, Zuzana Smatanová a ďalší interpreti. Rozpočet na akciu predstavuje jeden milión korún, stotisíc korún schválilo mestské zastupiteľstvo, zvyšok zafinancujú sninskí podnikatelia.

Z ambiciózneho projektu strediska zimných športov zatiaľ pustilo ministerstvo do ďalšieho posudzovania tri lyžiarske centrá. Združenie Biele Kamene pracuje na správe o hodnotení projektového zámeru na životné prostredie. Musí napríklad pripraviť vizuálnu prezentáciu projektu, vyčísliť spoločenskú hodnotu rastlín a živočíchov, ktoré budú výstavbou zlikvidované i stanoviť protipovodňové opatrenia. Po prerokovaní správy o hodnotení ministerstvo vydá záverečné stanovisko, ktoré je podmienkou povolenia výstavby strediska.